RATCH ปักธงปี 62 ดันกำลังผลิตแตะ 7,600 MW แย้มเจรจาพันธมิตรลงทุนโรงไฟฟ้าเพิ่มในตปท.
RATCH ปักธงปี 62 ดันกำลังผลิตแตะ 7,600 MW แย้มเจรจาพันธมิตรลงทุนโรงไฟฟ้าเพิ่มในตปท.
26 ธ.ค. 2561

นายกิจจา ศรีพัฑฒางกุระ กรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH เปิดเผยว่า แผนงานปี 62 บริษัทตั้งเป้าจะมีกำลังผลิตไฟฟ้าใหม่ที่เดินเครื่องผลิตไฟฟ้าเชิงพาณิชย์ (COD) เข้ามาอีก 700-750 เมกะวัตต์ (MW) โดยคาดว่าช่วงต้นปีจะสามารถสรุปดีลซื้อโรงไฟฟ้าพลังงานลมในออสเตรเลียได้อย่างน้อย 1-2 โครงการ กำลังการผลิตรวมกว่า 200 เมกะวัตต์
ทั้งนี้ เมื่อรวมกำลังกำลังการผลิตไฟฟ้าที่อยู่ระหว่างพัฒนาและจะเริ่ม COD ในปีหน้า จะทำให้ในปี 62 มีกำลังการผลิตไฟฟ้าที่ COD ได้รวมทั้งสิ้น 7,550-7,600 เมกะวัตต์ จากสิ้นปีนี้ที่มีอยู่ 6,850 เมกะวัตต์
นอกจากนี้ บริษัทมุ่งเน้นการลงทุนด้วยการซื้อกิจการเข้ามาเพิ่มเติมโดยอยู่ระหว่างเจรจาอีกหลายโครงการในประเทศอินโดนีเซีย เวียดนาม และฟิลิปปินส์ และออสเตรเลีย ทั้งที่เป็นพลังงานทดแทนและฟอสซิล
ขณะเดียวกัน ตามที่ร่างแผนพัฒนากำลังผลิตไฟฟ้า (PDP) ฉบับใหม่ปี 2561-2580 ที่มีโอกาสจะเปิดแข่งขันรับซื้อไฟฟ้าจากเอกชนรายใหญ่ (IPP) ตามแผนที่จะมีโรงไฟฟ้าหลักแข่งขัน รวมประมาณ 8,300 เมกะวัตต์ ตลอดแผน โดยเฉพาะโครงการที่มีโอกาสเปิดแข่งขันก่อนเป็นลำดับแรก ๆ ได้แก่ โรงไฟฟ้าภาคตะวันตก 1,400 เมกะวัตต์
แบ่งเป็นรองรับการจ่ายไฟฟ้าเข้าระบบในปี 66 จำนวน 700 เมกะวัตต์ และรองรับการจ่ายไฟฟ้าเข้าระบบในปี 67 จำนวน 700 เมกะวัตต์ นับเป็นโอกาสของบริษัทที่จะเข้าไปแข่งขันด้วยเช่นกัน เพราะมีพื้นที่รองรับเพียงพอ รวมถึงพร้อมจะเข้าแข่งขันในทุกพื้นที่ที่รัฐบาลจะเปิดประมูล
ขณะที่บริษัทมีโรงไฟฟ้าที่จะหมดอายุสัญญาจำนวน 2 โครงการ คือ โรงไฟฟ้าไตรเอนเนอจี้ ขนาด 700 เมกะวัตต์ จะหมดอายุปี 63 และโรงไฟฟ้าราชบุรี 2 โครงการ ขนาดกำลังการผลิตรวม 3,600 เมกะวัตต์ จะหมดอายุปี 70 ซึ่งทั้ง 2 โครงการตั้งอยู่ใน จ.ราชบุรี
สำหรับในปี 61 บริษัทมีกำลังการผลิตไฟฟ้าที่ COD แล้วรวมประมาณ 6,850 เมกะวัตต์ หลังได้เข้าซื้อหุ้น 50% ในโรงไฟฟ้าพลังงานน้ำที่อินโดนีเซีย 180 เมกะวัตต์ และการซื้อหุ้น 40% โครงการผลิตน้ำประปาแสนดินในลาว กำลังการผลิต 48,000 ลูกบาศเมตร (ลบ.ม.)/วัน คิดเป็นกำลังการผลิตไฟฟ้าเทียบเท่า 114 เมกะวัตต์
ทั้งนี้ ยังเหลือกำลังการผลิตไฟฟ้าที่มีอยู่ในมืออีก 771.76 เมกะวัตต์ อยู่ระหว่างการก่อสร้าง ประกอบด้วย โรงไฟฟ้าพลังงานน้ำเซเปียน-เซน้ำน้อย ในลาว ขนาดกำลังการผลิตตามสัดส่วนร่วมทุน 102.50 เมกะวัตต์, โครงการเบิกไพรโคเจนเนอเรชั่น ขนาดกำลังการผลิตตามสัดส่วนร่วมทุน 34.73 เมกะวัตต์
โดยทั้งสองโครงการคาดว่าจะ COD ปี 62 ขณะที่โครงการโรงไฟฟ้าพลังงานความร้อนร่วมนวนครเฟส 2 กำลังการผลิตตามสัดส่วนการร่วมทุน 24 เมกะวัตต์ จะเริ่ม COD ปี 63
สำหรับโรงไฟฟ้าพลังงานความร้อนร่วม Riau ที่อินโดนีเซีย ขนาดกำลังการผลิตตามสัดส่วนร่วมทุน 141.03 เมกะวัตต์, โรงไฟฟ้านิวเคลียร์ ในจีน กำลังการผลิตตามสัดส่วนร่วมทุน 236 เมกะวัตต์, โครงการพลังงานแสงอาทิตย์ในออสเตรเลีย ขนาดกำลังการผลิต 42.50 เมกะวัตต์ และโครงการรถไฟฟ้าสายสีเหลือง-ชมพู คิดเป็นกำลังผลิตไฟฟ้าเทียบเท่า 191 เมกะวัตต์